El quart Consell de la Infància de Gandia finalitza incidint en el compromís amb el medi ambient
01 juliol 2022

## El quart Consell de la Infància de Gandia finalitza incidint en el compromís amb el medi ambient01 juliol 2022Última actualització: 01 juliol 2022

![](../gestion/img/235d3e57b279923e9c242367c68df55c7a5fc42b500ca69836fc4fb10cb25285.jpg)  
  

El Saló de plenaris de l'Ajuntament de Gandia va acollir ahir la cloenda del curs 2021-2022 del Consell de la Infància. Un acte presidit per l'alcalde de Gandia, José Manuel Prieto i on van estar presents els consellers i consellers de la present edició així com l'edil responsable d'Infància, Liduvina Gil; i representants dels grups polítics municipals.  
Al llarg del present curs, i durant nou sessions ordinàries, el Consell de la Infància ha participat activament en diverses activitats a més de fer propostes de millora de tota mena i en diversos àmbits per tal que la ciutat siga més amable per als més menuts.

Paral·lelament a les reunions que ha mantingut el Consell, s'ha dut a terme un extens i divers conjunt d'activitats al llarg del curs 2021-2022, per tal de promoure i donar visibilitat als seus drets i, en conseqüència, als de la infància i adolescència de Gandia. Activitats que han coincidit amb dates assenyalades, manifestos, rodes de premsa, aparicions als mitjans de comunicació, etc. totes elles dirigides a la promoció dels Drets recollits a la Convenció dels Drets del Nen i que han permés que la nostra infància i adolescència siga present en l'àmbit mundial, amb la seua representació.

**Liduvina Gil** va voler agrair la implicació dels integrants del Consell per treballar per una ciutat adaptada a les necessitats de la infància. "_Heu presentat moltes propostes que ja són una realitat, d'altres estan en marxa i tot amb l'objectiu de fer una Gandia millor per a tota la ciutadania. Gràcies de veritat, pel vostre esforç i per la tasca desenvolupada, que ha permés que Gandia, siga reconeguda com una ciutat Amiga de la Infància, una ciutat amigable, inclusiva i millor per a tots i totes"._

Per la seua banda, **José Manuel Prieto** va posar en valor la feina que ha realitzat tots els membres del Consell i va fer també extensiu l'agraïment als pares, professors i persones implicades que han fet possible que els nens i les nenes treballen tot l'any per millorar la ciutat.

Sobre les propostes presentades, l'alcalde va destacar el compromís amb el medi ambient que s'extrau de la majoria de propostes i va reiterar el seu compromís personal i el del govern municipal "_per aconseguir que totes les vostres idees es convertisquen en una realitat. Si som capaços de veure la ciutat amb els vostres ulls, obtindrem una Gandia millor_".

[Twittear](https://twitter.com/share)